Document ID: 32009D0010

KOMMISSIONENS BESLUTNING
af 2. december 2008
om en formular til rapportering om større uheld i henhold til Rådets direktiv 96/82/EF om kontrol med risikoen for større uheld med farlige stoffer
(meddelt under nummer K(2008) 7530)
(EØS-relevant tekst)
(2009/10/EF)
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets direktiv 96/82/EF af 9. december 1996 om kontrol med risikoen for større uheld med farlige stoffer (1), særlig artikel 15, stk. 2,
efter høring af det udvalg, der er nedsat ved direktivets artikel 22, og
ud fra følgende betragtninger:
(1)
Ifølge artikel 14 i direktiv 96/82/EF sørger medlemsstaterne for, at driftslederen efter et større uheld er forpligtet til hurtigst muligt at underrette den kompetente myndighed. Ifølge direktivets artikel 15, stk. 1, underretter medlemsstaterne hurtigst muligt Kommissionen om større uheld, som er indtruffet på deres område og opfylder kriterierne i direktivets bilag VI. Direktivets artikel 15, stk. 2, foreskriver, at medlemsstaterne, så snart de i artikel 14 omhandlede oplysninger er indhentet, meddeler Kommissionen resultaterne af deres analyse af uheldet og deres anbefalinger til fremtidige forebyggende foranstaltninger.
(2)
De oplysninger, der kræves i henhold til artikel 15, stk. 2, meddeles på en rapporteringsformular, der udarbejdes og holdes ajour efter proceduren i direktivets artikel 22.
(3)
De i denne beslutning omhandlede foranstaltninger er i overensstemmelse med udtalelsen fra det udvalg, der er nedsat ved direktivets artikel 22 -
VEDTAGET FØLGENDE BESLUTNING:
Artikel 1
Med henblik på anvendelsen af artikel 15, stk. 2, i direktiv 96/82/EF om kontrol med risikoen for større uheld med farlige stoffer vedtages den i bilaget indeholdte formular til rapportering om større uheld.
Artikel 2
Fra den 1. december 2008 fremsender medlemsstaterne rapporter indeholdende oplysninger i overensstemmelse med bilaget ved hjælp af det i artikel 19, stk. 2, i direktiv 96/82/EF omhandlede register og informationssystem.
Artikel 3
Før den endelige indførelse anvendes den i bilaget indeholdte formular for rapportering af større uheld i en forsøgsperiode, der begynder den 1. december 2008.
Artikel 4
Hvis det i forsøgsperioden viser sig nødvendigt at ændre den i bilaget indeholdte formular for rapportering af større uheld, ændres denne beslutning efter proceduren i direktivets artikel 22.
Artikel 5
Fortrolige oplysninger behandles i overensstemmelse med Kommissionens afgørelse 2001/844/EF, EKSF, Euratom af 29. november 2001 om ændring af dens forretningsorden (2).
Artikel 6
I rapporten giver medlemsstaterne kun oplysninger, som den kompetente myndighed har til rådighed.
Artikel 7
Denne beslutning er rettet til medlemsstaterne.
Udfærdiget i Bruxelles, den 2. december 2008.

Labels: 10
20
7
0
12